## Obvezatne upute OŽ-VII Glasonanje osoba na službi u oružanim snagama, članova posade poomorskih i riječnih brodova i osoba lišenih slobode

### NN 21/1997 (20.2.1997.), Obvezatne upute OŽ-VII Glasonanje osoba na službi u oružanim snagama, članova posade poomorskih i riječnih brodova i osoba lišenih slobode

# IZBORNO POVJERENSTVO REPUBLIKE HRVATSKE

Na temelju članka 31. stavka 1. toč. 2. Zakona o izborima zastupnika
u Sabor Republike Hrvatske ("Narodne novine" br. 30/93 - pročišćeni tekst,
11/94, 68/95 i 108/96), Izborno povjerenstvo Republike Hrvatske propisuje

## **OBVEZATNE UPUTE OŽ-VII**

### **GLASOVANJE OSOBA NA SLUŽBI U ORUŽANIM SNAGAMA, ČLANOVA POSADE POMORSKIH I RIJEČNIH BRODOVA I OSOBA LIŠENIH SLOBODE**

1. Osobe na službi u oružanim snagama Republike Hrvatske, članovi posade
pomorskih i riječnih brodova Hrvatske trgovačke mornarice koji se na dan
izbora zateknu izvan granica Republike Hrvatske i lišeni slobode, na izborima
koji će se održati 13. travnja 1997. godine, glasovat će samo za kandidate
za Županijski dom Sabora Republike Hrvatske.

Samo u slučaju ako se na dan izbora navedene osobe zateknu u mjestu
svoga stalnoga prebivališta mogu glasovati i za članove predstavničkih
tijela jedinica lokalne samouprave odnosno jedinica lokalne uprave i samouprave
(županijsku skupštinu te općinsko ili gradsko vijeće) **na biračkom mjestu
svoga prebivališta.**

2. Osobe na službi u oružanim snagama Republike Hrvatske glasuju na
biračkim mjestima koja će odrediti ministar uprave na prijedlog ministra
obrane.

Članovi posade pomorskih i riječnih brodova Hrvatske trgovačke mornarice
koji se na dan izbora zateknu izvan granica Republike Hrvatske, glasuju
na biračkim mjestima koja će odrediti ministar pomorstva, prometa i veza.

Lišeni slobode glasuju na biračkim mjestima koja će odrediti ministar
pravosuđa.

Rješenja o određenju biračkih mjesta donosi nadležni ministar.

3. Biračke odbore za osobe na službi u oružanim snagama Republike Hrvatske
i za lišene slobode imenuju županijska izborna povjerenstva odnosno Gradsko
izborno povjerenstvo Grada Zagreba na čijem se području nalazi biračko
mjesto, a za članove posade pomorskih i riječnih brodova Hrvatske trgovačke
mornarice koji se na dan izbora zateknu izvan granica Republike Hrvatske
na čijem se području nalazi sjedište trgovačkog društva koje je vlasnik
brodova (brodar).

4. Da bi nadležna izborna povjerenstva mogla imenovati članove biračkih
odbora potrebno je da im:

- Ministarstvo obrane Republike Hrvatske ili nadležna zapovjedništva
postrojbi Hrvatske vojske za koje je određeno biračko mjesto,

- uprave trgovačkih društava - vlasnika brodova na kojima je određeno
biračko mjesto i

- Ministarstvo pravosuđa ili uprava ustanove u kojoj se nalaze osobe
lišene slobode,

**hitno** dostave prijedlog imena osoba koje će se imenovati u biračke
odbore, s tim da te osobe ne mogu biti članovi niti jedne političke stranke
(članak 29. stavak 5. Zakona o izborima zastupnika u Sabor Republike Hrvatske).

5. Birači iz točke 1. ovih Obvezatnih uputa (osobe na službi u oružanim
snagama, članovi posade brodova Hrvatske trgovačke mornarice koji se na
dan izbora zateknu izvan granica Republike Hrvatske i osobe lišene slobode)
glasuju za kandidate za zastupnike u Županijski dom Sabora Republike Hrvatske
one županije u kojoj birač ima svoje **stalno prebivalište.**

6. Tijela uprave, nadležna za poslove opće uprave, koja vode popise
birača u mjestu prebivališta za osobe na službi u oružanim snagama, članove
posade brodova i osoba lišenih slobode, dostavit će izvode iz popisa birača
za te osobe onim županijskim izbornim povjerenstvima, na čijem se području
nalaze biračka mjesta na kojima će glasovati te osobe.

Da bi se ti izvodi iz popisa birača mogli na vrijeme dostaviti nadležnim
županijskim povjerenstvima, zapovjedništva postrojbi Hrvatske vojske, trgovačka
društva - vlasnici brodova koji će se na dan izbora zateći izvan granica
Republike Hrvatske i uprave ustanova u kojoj se nalaze osobe lišene slobode,
dostavit će **hitno** podatke o spomenutim biračima, tijelima uprave
nadležnim za poslove opće uprave koje vode popise birača, u mjestu u kojemu
ti birači imaju prebivalište.

7. Biračka mjesta za birače na službi u oružanim snagama Republike Hrvatske,
posada brodova Hrvatske trgovačke mornarice i za osobe lišene slobode,
neće se objaviti u oglasima sa popisom biračkih mjesta na području općinskih
i gradskih izbornih jedinica.

Klasa: 013-01/97-01/01
Urbroj: 599-97-53
Zagreb, 18. veljače 1997.

Predsjednik
**Ivan Mrkonjić,** v. r.

Uputa, NN 21/1997-295